«Ժողովրդավարությունն ուղղակի տեսական դրույթ չէ մեզ համար: Ես կարծում եմ, որ ժողովրդավարության անհատական ընկալումն է շատ կարևոր: Ի՞նչ նկատի ունեմ: Գիտեք, կարելի է շատ քննարկել, թե ինչն էր պատճառը, որ, այնուամենայնիվ Հայաստանի քաղաքացիները ոտքի կանգնեցին և իրականացրեցին փոփոխություններ: Կարելի է բերել տնտեսական, սոցիալական, իրավական պատճառներ, բայց ես կարծում եմ, որ Հայաստանի ժողովրդի ամենամեծ պահանջը սեփքկան երկրում հարգված լինելն է: Սա ամենակարևորն է, որ Հայաստանի քաղաքացիները, Հայաստանի ժողովուրդը պահանջում են իշխանություններից և պահանջելու են ցանկացած իշխանությունից, որովհետև մենք՝ հայերս, ինքնասիրության առանձնահատուկ զգացում ունենք, և կարծում եմ, որ ժողովրդի ակնկալած հարգանքը իշխանությունից ամենակարևոր գործոնն է, որ բերեց փոփոխությունների: Մենք մեր ամենակարևոր առաքելությունը համարում ենք, որ հայ ժողովուրդը իրեն հարգված զգա, վստահի ինքը իրեն, իր ուժերին, ինքնավստահություն ձեռք բերի, որ մեզ համար չկան անլուծելի խնդիրներ, պարզապես մենք պետք է ի վիճակի լինենք մեր համազգային ներուժը, համախմբել այդ օրակարգի շուրջ, ձևակերպել և հստակեցնել մեր համազգայաին օրակարգը, այդ օրակարգի տարբեր շերտերը և, ի վերջո, յուրաքանչյուրս մեր ջանքը բերենք այդ օրակարգի իրականացմանը: Այս առումով եմ ես շատ կարևորում ժողովրդավարության հաստատումը Հայաստանում»,- ասել է Փաշինյանը: